jkorsvik/nowiki_second_scrape_merged huggingface dataset:
FNs Koreamedalje

FNs Koreamedalje (engelsk: United Nations Korean Medal) er en militær medalje innstiftet av De forente nasjoner 12. desember 1950 til belønning av deltagelse i FNs operasjon i Korea under Koreakrigen. Medaljen gikk fra 1950 til 1961 under navnet FNs tjenestemedalje (engelsk: United Nations Service Medal).


== Utforming ==
Medaljen ble bestemt innført i desember 1950 og utformingen ble fastsatt påfølgende år. Medaljen er utført i bronse. Den har en diameter på 35,56 mm. Adversen viser FNs emblem, et verdenskart sett fra Nordpolen omgitt av olivengrener. Reversen har innskriften «FOR SERVICE IN DEFENCE OF THE PRINCIPLES OF THE CHARTER OF THE UNITED NATIONS» fordelt over fem linjer. Medaljen finnes med innskriften på deltagende språkene til de land som deltok på FNs side i Koreakrigen. Tretten språkversjoner er kjent.Medaljen er opphengt i båndet i en spenne, som samtidig også har et metallbånd med innskriften «KOREA» på det språk medaljen benytter. Båndet har ni lys blå og åtte hvite striper, fargene fra FNs flagg. Den tyrkiske utgaven av medaljen benytter fargene rødt og hvitt for båndet, Tyrkias flaggfarger, da blått og hvitt er fargene i flagget til erkerivalen Hellas.FNs Koreamedalje skiller seg i utforming fra FN-medaljen, som senere ble innstiftet som en generell medalje for alle FNs fredsbevarende operasjoner.


== Tildeling ==
FNs Koreamedalje ble tildelt personell som tjenestegjorde minst 30 dager. Medaljen er tildelt i stort antall. I de ulike språkversjoner er medaljen tildelt:

Engelsk: 2 760 000 personer
Koreansk: 1 225 000 personer
Tyrkisk: 33 700 personer
Fransk (to versjoner): 16 900 personer
Thai: 10 650 personer
Gresk: 9 000 personer
Nederlandsk: 5 800 personer
Amharisk: 5 650 personer
Spansk (to versjoner): 1 300
Italiensk: 135 personer
Tagalog: ukjent antall


== Norske innehavere ==
Norsk personell, som deltok i Koreakrigen, ble tildelt den engelskspråklige versjonen av medaljen. Denne er tillatt brukt på norsk militær uniform. Det ble også innstiftet en egen norsk utmerkelse for norsk personell som deltok i Koreakrigen, Den norske Koreamedalje.


== Referanser ==


== Litteratur ==
Borts, Lawrence: United Nations Medals and Missions. The Medals and Ribbons of the United Nations, MOA Press, 1998
Hieronymussen, Poul Ohm og Jørgen Lundø: Europæiske ordner i farver, København: Politikens forlag, 1966
Orfeón Donostiarra

Orfeón Donostiarra er et sangkor som ble grunnlagt i 1897 i San Sebastián i Spania. I juni 1906 ble gruppen tildelt Gran Prix i Paris. Koret har i årenes løp spilt inn over 120 CD-er. Og ble for sitt arbeid tildelt Fyrsten av Asturias' pris for kunst i 1984.


== Eksterne lenker ==
Offisielt nettsted 
(en) Orfeón Donostiarra – kategori av bilder, video eller lyd på Commons 
(en) Orfeón Donostiarra på MusicBrainz
Antonio López García

Antonio López García (født 6. januar 1936) er en spansk maler og billedhugger som er mest kjent for sin realistiske malerstil. Han er blitt kritisert av enkelte kunstkritikere fordi han ikke har noen akademisk utdannelse. Samtidig er han blitt hyllet av andre som betrakter ham som en mesterlig realist. Under det meste av sin karriere har Antonio López García jobbet midt i den kunstneriske kulturen som først var dominert av abstraksjon og som senere fikk et preg av konseptuelle strømninger. 
Maleriene hans var tatt med i filmen El Sol del Membrillo som kom ut i Spania i 1992. Filmen var regissert av Victor Erice og skildrer López sine arbeidsmetoder når han maler og tegner. En stor del av filmen ble spilt inn i López sine atelier og fikk stor oppmerksomhet i Spania.
Han ble tildelt Fyrsten av Asturias' pris for kunst i 1985.


== Referanser ==
Det hvite hus’ pressesekretær

Det hvite hus' pressesekretær er en offisiell representant for Det hvite hus som har som hovedoppgave å være talsmann for regjeringen. 


== Liste over pressesekretærer ==


== Referanser ==


== Eksterne lenker ==
(en) Offisielt nettsted 
(en) White House Press Secretaries – kategori av bilder, video eller lyd på Commons
Luis García Berlanga

Luis García Berlanga (født 12. juni 1921 i Valencia, Spania, død 13. november 2010) var en spansk regissør og manusforfatter som ble tildelt Fyrsten av Asturias' pris for kunst i 1986.
Han debuterte som filmregissør i 1951 med filmen Det lykkelige paret, der han jobbet sammen med Juan Antonio Bardem. Karakteristisk for alle hans filmer er deres sans for ironi og satirer angående ulike sosiale og politiske situasjoner. Under diktaturet til Francisco Franco måtte Berlanga bruke alle sine evner for å overliste den strenge sensuren i landet for å klare å vise frem sine filmer.
Han har vunnet flere internasjonale priser i alle de viktigste filmfestivalene, blant annet Cannes Film Festival, International Film Festival i Valencia og Montreal World Film Festival.


== Referanser ==


== Eksterne lenker ==
(en) Luis García Berlanga på Internet Movie Database 
(sv) Luis García Berlanga i Svensk Filmdatabas 
(da) Luis García Berlanga på Filmdatabasen 
(fr) Luis García Berlanga på Allociné 
(en) Luis García Berlanga på AllMovie 
(en) Luis García Berlanga hos Turner Classic Movies 
(en) Luis García Berlanga hos The Movie Database
FNs ekspedisjonskorpsmedalje

FNs ekspedisjonskorpsmedalje er en militær medalje innstiftet av De forente nasjoner 30. november 1957 til belønning av deltagelse i FNs ekspedisjonskorps utsendt for å overvåke freden ved grensen mellom Egypt og Israel (UNEF I). Medaljen er godkjent til bruk på norsk militær uniform.


== Utforming ==
FNs ekspedisjonskorpsmedalje er utført i bronse og er 35 mm i diameter. Adversen viser FNs emblem, et verdenskart sett fra Nordpolen omgitt av olivengrener. I åpningen mellom de to olivenkvistene i medaljens øvre del står innskriften «UNEF» i en bue. Reversen har innskriften «UNITED NATIONS EMERGENCY FORCE». Medaljen er opphengt i et lystgult bånd med lys blå midtstripe og to smale striper i blått og grønt ved hver kant. Fargene og mønsteret symboliserer FNs fredsbevarende rolle i ørkenen mellom de to land.
FNs ekspedisjonskorpsmedalje skiller seg fra FNs Koreamedalje og også fra FN-medaljen, som senere ble innstiftet som en generell medalje for alle FNs fredsbevarende operasjoner.


== Tildeling ==
FNs ekspedisjonskorpsmedalje ble tildelt for nitti dagers tjeneste i UNEF I fra november 1956 til juni 1967. Medaljen er tildelt personell fra Brasil, Canada, Colombia, Danmark, Finland, India, Indonesia, Jugoslavia, Norge og Sverige. I alt 58 031 medaljer ble utdelt.


== Referanser ==


== Litteratur ==
Borts, Lawrence H.: United Nations Medals and Missions. The Medals and Ribbons of the United Nations, MOA Press, 1998, s. 40–41
Heder og ære. Nasjonale og internasjonale dekorasjoner brukt i Norge, bilag til Forsvarets Forum nr. 5, 2012, Oslo: Forsvarets Forum/Forsvarets Veterantjeneste, 2012, s. 43
Mussell, John W. (red.): Medal Yearbook 2013, Honiton: Token Publishing, 2012, s. 202


== Eksterne lenker ==
«UN Medals: UNEF», United Nations Peacekeeping
«United Nations Medals - United Nations Emergency Force (Egypt) - UNEF», Veterans Affairs, Canadas forsvar
Jyväskylä landkommune

Jyväskylä landkommune (svensk: Jyväskylä landskommun, finsk: Jyväskylän maalaiskunta) er en tidligere kommune i det finske landskapet Mellersta Finland. Kommunen hadde 34 407 innbyggere i 2004. Jyväskylä landkommune var en finskspråklig kommune.
Jyväskylä landkommune og Korpilahti ble slått sammen med Jyväskylä by den 1. januar 2009.
Jyväskylä lufthavn ligger i Tikkakoski i den tidligere landkommunen.
Grimsfjellet

Grimsfjellet  er en ås i Marker kommune i Østfold. Den ligger vest for Øymarksjøen og har en høyde på 277 meter over havet.


== Se også ==
Fjell i Østfold


== Referanser ==
Brattfjell (Østfold)

Brattfjell  er en ås i Marker kommune i Østfold. Den har en høyde på 273 meter over havet og er det 24. høyeste punktet i Østfold av åsene med primærfaktor på minst 50 meter.


== Se også ==
Fjell i Østfold


== Referanser ==
Trøgstad varde

Trøgstad varde er en ås i Indre Østfold kommune i Viken. Den har en høyde på 271 meter over havet og er det 25. høyeste punktet i Østfold av åsene med primærfaktor på minst 50 meter. Navnet viser at toppen tidligere har vært brukt til ildvarde, slik det også er inntegnet på kart fra 1778.På toppen ligger i dag Trøgstad fort. Der ligger også Pershytta, som er åpent på søndager. Det er bygd utkikstårn på toppen, og det er god vid utsikt mot vest og nord. På klare dager kan man se blant annet Skrimfjella, Blefjell, Gaustatoppen, Norefjell og Tryvannstårnet.


== Se også ==
Fjell i Østfold


== Referanser ==
Lauhøgda

Lauhøgda  er en ås sør i Trøgstad i Indre Østfold kommune i Viken. Den har en høyde på 268 meter over havet og er det 26. høyeste punktet i Østfold av åsene med primærfaktor på minst 50 meter.


== Se også ==
Fjell i Østfold


== Referanser ==
Teresa Berganza

Teresa Berganza Vargas (født 16. mars 1935 i Madrid, død 13. mai 2022) var en spansk mezzosopran. Hun er tettest knyttet til musikere som Rossini, Mozart og Bizet. Hun er beundret for sin tekniske virtuositet og sin musikalske intelligens.Berganza har spilt i ni spillefilmer. I 1991 ble hun tildelt Fyrsten av Asturias' pris for kunst.


== Referanser ==


== Eksterne lenker ==
(en) Offisielt nettsted 
(en) Teresa Berganza – kategori av bilder, video eller lyd på Commons 
(en) Teresa Berganza på Internet Movie Database 
(sv) Teresa Berganza i Svensk Filmdatabas 
(en) Teresa Berganza på AllMovie 
(en) Teresa Berganza hos The Movie Database 
(en) Teresa Berganza på Apple Music 
(en) Teresa Berganza på Discogs 
(en) Teresa Berganza på MusicBrainz 
(en) Teresa Berganza på Spotify 
(en) Teresa Berganza på AllMusic
Northrop Grumman Shipbuilding Newport News

Northrop Grumman Shipbuilding Newport News, tidligere Northrop Grumman Newport News eller Newport News Shipbuilding and Drydock Company, var det største privateide skipsverftet i USA før det ble kjøpt opp av Northrop Grumman i 2001. Verftet er et av to som kan levere alle typer tjenester til atomdrevne ubåter og det eneste som kan bygge hangarskip av Nimitz-klassen og Gerald R. Ford-klassen. Det samarbeider ofte med marineverftet Norfolk Naval Shipyard. Verftet ligger i byen Newport News i Virginia.


== Historie ==
Verftet ble bygget i 1886 av Collis P. Huntington for å reparere skip som fraktet kull fra Newport News. Verftet ble snart involvert i å bygge krigsskip for Den amerikanske marinen og i 1897 hadde verftet levert sine tre første skip.
Etter første verdenskrig begynte verftet å bygge hangarskip, og USS «Ranger» (CV-4) ble levert som det første i 1934.
I 1959 ble den første atomdrevne ubåten bygget på verftet, USS «Shark» (SSN-591), sjøsatt.
Den 28. januar 2008 ble de to skipsbygger divisjonene av Northrop Grumman, Northrop Grumman Ship Systems og Northrop Grumman Newport News, samlet som en divisjon under navnet Northrop Grumman Shipbuilding. Den nye sektoren består blant annet av følgende verft: Northrop Grumman Shipbuilding Newport News, Ingalls Shipbuilding og Avondale Shipyard. 


== Eksterne lenker ==
(en) Offisielt nettsted 
(en) Newport News Shipbuilding – kategori av bilder, video eller lyd på Commons
Arquebus

Arquebus kan vise til:

arkebuse, et skytevåpen som ble brukt fra 1400-tallet til 1600-tallet og som var en forgjenger til musketten.
Kodenavnet Arquebus som ble bruk på en av den norske motstandsbevegelsen sine radiosenderer under andre verdenskrig.
Arquebus krigshistorisk museum i Førresfjorden, Tysvær kommune.
Sentrum politistasjon (Oslo)

Sentrum politistasjon er en av Oslo politidistrikts syv politistasjoner. Stasjonen ligger i Hammersborggata 12. Tidligere lå stasjonen i Kronprinsens gate. Stasjonens kallesignal er «S» (Sierra). Ambassadestrøket hører inn under Sentrum politistasjon, og stasjonen har egne patruljer som dekker dette området. Stasjonen inngår i Enhet sentrum sammen med Grønland politistasjon.
Stasjonen består av to avsnitt, ordensavsnittet som gjennom fire divisjoner bemanner politipatruljene i Oslo Sentrum, og et etterforskningsavsnitt som etterforsker alle saker bortsett fra drap og voldtekter begått i sentrum. I tillegg har stasjonen flere grupper med mandat også utenfor egen stasjonskrets. Vinningsgruppen Sentrum har ansvar for å bekjempe lommetyverier og skimming i hele Oslo politidistrikt. I tillegg har gruppen også ansvar for ID-tyverier som anmeldes i egen krets. Stasjonen har også en egen utelivsgruppe som jobber med skjenkesteder i Oslo sentrum.
Sentrum politistasjon hadde tidligere en døgnbemannet politivakt. Fra og med januar 2015 ble den flyttet over til Grønland politistasjon. Politivakten på Sentrum politistasjon er nå kun bemannet på dagtid.


== Stasjonssjefer ==
Bjørn Åge Hansen (2005– 31. desember 2014)
Tore Soldal (1. februar 2015 –
Simen Gengenbach

Simen Gengenbach (født 10. februar 1974) er en norsk filmklipper. 
Gengenbach gikk ut fra Den norske filmskolen i 2002. Han har blant annet jobbet på TV-seriene 71° nord og Skolen (TV-serie) og filmene Jonny Vang og Den brysomme mannen. Han vant Gullruten 2020 i klassen beste kipp TV-drama for Exit og var også nominert til Gullruten 2017 i samme klasse for Valkyrien. Han er også en av fire klippere som sammen driver etterarbeidshuset Drømmesuiten i Oslo.
Simen Gengenbach er i familie med Pål Gengenbach.


== Filmografi klipper ==
Kommandør Treholt & ninjatroppen (2010 post-prod)
Varg Veum – Din til døden (2008)
Varg Veum - Tornerose (2008)
Sønner (2006)
Att göra en pudel (2006)


== Referanser ==


== Eksterne lenker ==
(en) Simen Gengenbach på Internet Movie Database 
(sv) Simen Gengenbach i Svensk Filmdatabas 
(da) Simen Gengenbach på Scope 
(fr) Simen Gengenbach på Allociné 
(en) Simen Gengenbach på AllMovie 
(en) Simen Gengenbach hos The Movie Database
Werner Mölders

Werner Mölders (født 18. mars 1913, død 22. november 1941) var pilot i det tyske Luftwaffe under den andre verdenskrig og var en av de ledende tyske jagerflypilotene under den spanske borgerkrigen. 
Mölders ble den første piloten i historien som hadde 100 nedskutte fiendtlige fly. Han ble høyt dekorert for sin innsats i flyvåpenet og  ble i en alder av 28 år forfremmet til oberst. Han omkom på vei til Ernst Udets begravelse i Berlin, da flyet han var passasjer i, en Heinkel He 111, havarerte i et kraftig tordenvær i Breslau.
Han mottok både Jernkorset og Jernkorsets ridderkors.


== Referanser ==
Leif Groth

Leif Groth (født 9. april 1930 i København, død 2009) var en dansk embetsmann. Han var cand.polit. fra 1958. Sekretær i Statens ligningsdirektorat 1958–1959. Sekretær i Statsministeriet fra 1959, fullmektig fra 1967. Groth var riksombudsmann på Færøyene 1972–1981, og deretter stiftsamtmann i Århus amt 1981–1999.


== Kilder ==
Kraks Blå Bog 1974 (1974). (Les)
Løgtingið 150 – Hátíðarrit, bind 2 (2002), s. 279–280. (PDF Arkivert 27. september 2006 hos Wayback Machine.)
Nanded

Nanded (marathi: नांदेड, hindi: नांदेड़) er en by i den sentralindiske delstaten Maharashtra. Byen ligger ved elven Godavari og er administrasjonssentrum i distriktet Nanded. Byen er faktisk den nest største i Marathwadaregionen av Maharashtra. Den er kjent som et viktig helligsted for sikher. Nanded ble slått sammen med den nærliggende byen Waghala den 26. mars 1997, og dekket da et område på 1006,81 km². Nanded-Waghala Municipal Corporation hadde 430 733 innbyggere ved folketellingen i 2001.Byen ligger i gjennomsnitt 346 moh. Neste store by er Aurangabad, som ligger rundt 200 km nordvest for Nanded. 


== Demografi ==
Ved folketellingen i 2001 hadde Nanded 430 733 innbyggere, hvorav 224 766 var menn og 205 832 var kvinner. Antallet barn i byen under seks års alder var 64 229, derunder 33 242 gutter und 30 987 jenter. Det var 300 847 lesekyndige i byen på det tidspunktet; 171 489 menn og 129 358 kvinner.Nanded er typisk, middels stor by i Maharashtra. Men på grunn av byens beliggenhet og historie, har den en annerledes sammensetning av folk og religioner. Majoriteten av folket (55 %) snakker marathi. Omtrent 35 % av befolkningen er muslimer og snakker en deccan-versjon av urdu. Mellom 5 og 10 % av befolkningen er punjabi og hinditalende sikher. Det finnes også en betydelig antall telugutalere. 
Nanded er hjemmet til en rekke forskjellige folkegrupper som har flyttet fra andre deler av India. De fleste forretningene her drives av folkegruppen marwari (fra Rajastan). Byen har gujarati (hinduer) og bohra (muslimer), sindhi, punjabi (sikher), tamilsk, kannada og sørindisk-kristne minoriteter. Som et resultat av denne blandingen, snakker Nandeds befolkning en dialekt av marathi og hyderabadi, i tillegg til det offisielle pråket marathi.


== Referanser ==


== Eksterne lenker ==
(en)  Nanded hos Wikivoyage
Distriktet Nandeds offisielle nettside (engelsk)
Privat nettside med mye informasjon om byen (engelsk)
Jesús López Cobos

Jesús López Cobos (født 25. februar 1940 i Spania, død 2. mars 2018 i Berlin) var en spansk dirigent. I ni år fra 1981 til 1990 var han sjefsdirigent for den tyske operaen i Berlin og fra 1984 til 1988 var han musikalsk leder for Orquesta Nacional de España i Spania.
Fra 1986 til 2000 jobbet han som dirigent i Cincinnati Symfoniorkester. Mellom 1990 og 2000 var han dirigent for Orchestre de Chambre de Lausanne. Fra 2003 var han musikalsk leder for Teatro Real i Madrid, og han skulle etter planen forlate denne stillingen i løpet av 2010.
Han ble tildelt Fyrsten av Asturias' pris for kunst i 1981.


== Referanser ==


== Eksterne lenker ==
(en) Jesús López Cobos – kategori av bilder, video eller lyd på Commons 
(en) Jesús López Cobos på Internet Movie Database 
(en) Jesús López Cobos hos The Movie Database 
(en) Jesús López Cobos på Discogs 
(en) Jesús López Cobos på MusicBrainz 
(en) Jesús López Cobos på AllMusic
Christian Hellevang

Christian Hellevang (født 25. mars 1968) er en norsk organisasjonsmann og politiker (H). Han har vært blant annet nestleder i Norsk Studentunion, leder av Den Konservative Studenterforening og generalsekretær i Høyres Studenterforbund.
Hellevang er utdannet kommunalkandidat fra Norges kommunal- og sosialhøgskole (NKSH), informasjonsrådgiver fra Høgskolen i Lillehammer (HIL) og Master of Public Administration fra Copenhagen Business School. Han har siden 2007 arbeidet som rådgiver i KS. Han er også fast medlem av Husleietvistutvalget (HTU).


== Bibliografi ==
Hellevang har også vært medredaktør for flere bøker:

Secure tenure and social housing : contributions to the seminar in Oslo 28th of May, 2004, 2004.
«Til å leve med- : innspill og ytringer ved Leieboerforeningens 70-årsjubileum 2003, 2003
Somaliere i Norge : noen erfaringer 2006.


== Referanser ==
Karnal

Karnal (hindi: करनाल, punjabi: ਕਰਨਾਲ) er en viktig by og administrasjonssentrum i distriktet med samme navn i den indiske delstaten Haryana. Det blir sagt at Karnal ble grunnlagt av Kauravaene i Mahabharataperioden for kongen Karna (derav navnet). Karna var en mytologisk helt og en nøkkelfigur i den episke fortellingen. Nær byen stod slaget ved Karnal i år 1739. Byen ligger midt på veien NH 1 (National Highway 1) mellom Delhi og Chandigarh, beliggende 123 km nord for Delhi og 126 km sør for Chandigarh. NH 1 er bedre kjent som Grand Trunk Road. Delhi og Chandigarh kan nås fra Karnal med en to timers busstur, og avgangene til denne ruten som drives av det statseide busselskapet Haryana Roadways er hyppige. Byen ligger gjennomsnittlig 228 moh. 
Karnal er kjent for grønne, frodige beiter, Libertysko, produksjon av høykvalitets basmatiris og for sine mange forskningsinstitutter for jordbruk og meieridrift. Libertyskoene begynte fra Karnal og sin største fabrikk i byen. Byen hadde rundt 210 500 innbyggere i 2001. 


== Demografi ==
Ved folketellingen i 2001 hadde Karnal 210 476 innbyggere, hvorav 53 % var menn og 47 % kvinner. Gjennomsnittlig lesekyndighet var 72 %, noe som var høyere enn landsgjennomsnittet på 59,5 %. 76 % av mennene var ikke analfabeter og 68 % av kvinnene var det samme. 12 % av Karnals befolkning var barn under 6 års alder. 
Hovedspråket som snakkes i byen er hindi, nasjonalspråket. Andre språk som også brukes her er punjabi, haryanvi og urdu. 
De to dominerende religionene her er hinduisme (87 %) og sikhisme (13 %). 


== Referanser ==


== Eksterne lenker ==
(en)  Karnal hos Wikivoyage
Distriktets offisielle side Arkivert 2. desember 2013 hos Wayback Machine. (engelsk)
Mye informasjon om Karnal, med bilder (engelsk)
Johs. Bøe

Ole Johannes Bøe (født 14. april 1958 i Oslo) er norsk fotograf som siden 1984 har virket i Oslo både innen mote-, reklame-, portrett- og kunstfotografier.
Bøe var assistent for Irving Penn i New York fra 1981 til 1983, hvor virksomheten vekslet mellom rene kunstneriske uttrykk og mote- og reklamefotografi.
Innen kunstfotografiene har Bøe de siste årene arbeidet med en såkalt «defokusert» teknikk, hvor det er skapt litt distanse gjennom å fjerne vanlige fotografier store detaljrikdom og benytter i stedet de muligheter som ligger utenfor skarphetsplanet av det optiske glasset.
Han er sønn av kunsthistorikeren Alf Bøe, og sønnesønn av arkeologen Johannes Bøe. Hans mormor var Elisabeth Reiss.


== Utstillinger ==
Statens Høstutstilling med tegninger og foto i 1979, 1984 og 1985.
Mer enn ingenting, Norges Blindeforbund, 2009
Hildring, separatutstilling, Galleri Trafo, Asker 2009


== Eksterne lenker ==
Omtale i forbindelse med Blindeforbundets fotoutstilling
Presentasjon på foto.no i forbindelse med utstillingen Hildring Arkivert 16. mars 2016 hos Wayback Machine.
Hamid Idris Awate

Hamid Idris Awate (født 1910 i Gerset, Eritrea, død 28. mai 1962) var en tidlig leder for den eritreiske uavhengighetsbevegelsen i landets uavhengighetskrig. 
Hamid var den som fyrte av de første skuddene mot de etiopiske styrkene 1. september 1961 ved Adal-fjellet. Han fortsatte ved å opprette den eritreiske frigjøringshæren, den eritreiske frigjøringsfrontens væpnede gren. 
Hamid døde 28. mai 1962 etter å ha blitt såret i hans siste slag mot de okkuperende etiopiske styrkene. Enkelte har også hevdet at han døde av naturlige årsaker, men sannsynligvis døde han av sårene etter slaget. Han ble gravlagt nær Haykota i Gash-Barka og 1. september 1994 oppførte den eritreiske regjeringen en statue ved gravplassen hans.
Irving Penn

Irving Penn (født 16. juni 1917 i Plainfield i New Jersey, død 7. oktober 2009 på Manhattan, New York City, New York) var en amerikansk fotograf som i første rekke er kjent for sine portrett- og motebilder. Arthur Penn er hans yngre bror.
Penn fotograferte blant andre Pablo Picasso, Marc Chagall, Igor Stravinskij, Salvador Dali, Marcel Duchamp og Ingmar Bergman. Ett fotoportrett av Bergman ble i 2009 solgt for SEK 624 000., og dette ble senere donert til det svenske Statens Porträttsamling på Gripsholms slott). 
Penn begynte allerede som 26 åring med å produsere forsidebilder til motemagasinet Vogue, og tilsammen står han bak 150 forsider. I 2008 ble et signert trykk av en Vogue-forside med modellen Jean Patchett, ikledd svart hatt, hvitt skjerf, ble solgt for USD 264 000 dollar (NOK 1,5 millioner), og bildet «Cuzco Children», ble solgt for nesten NOK 3 millioner av auksjonshuset Christie's.Penn donerte selv 100 av sine fotografier til Moderna Museet i Stockholm till minne av sin svenske hustru, Lisa Fonssagrives Penn. 1985 ble han tildelt Hasselbladsprisen.
Han er inkludert i den permanente utstillingen ved Smithsonian American Art Museum med bildet The Tarot Reader, et fotografi fra 1949 av Jean Patchett og den surrealistiske maleren Bridget Tichenor.Hans private samling The Irving Penn Archives, som også inneholder en rekke personlige eiendeler og materiell i tilknytning til hans virke blir nå oppbevart på Art Institute of Chicago.
Den norske fotografen Johs. Bøe var assistent hos Penn i årene 1981-1983.


== Referanser ==


== Eksterne lenker ==
Bildegalleri av platinatrykk på National Gallery of Art Arkivert 5. november 2010 hos Wayback Machine.
Irving Penn på Photography Workshops and Photo-Seminars On-line
A selection of photographs on ulike Arkivert 21. januar 2020 hos Wayback Machine.
Omtale på SNL